Лъэпкъ мащIэм и къару лъэщ
Илъэс 29-рэ ирикъуащ Куржы-Абхъаз зауэм зэрыщIидзэрэ. Хэкум и хъумакIуэхэм я фэеплъ махуэм, хабзэ зэрыхъуам, тету Iуэхугъуэхэр щекIуэкIащ Сыхъуми, республикэм и щIыналъэхэми. ЩIыхьым и мемориалым удз гъэгъахэр тралъхьащ Абхъаз Республикэм и Президент Бжание Аслъэн зи пашэ къулыкъущIэ гупым, зауэм и ветеранхэм, хэкIуэда щIалэхэм я адэ-анэхэм, жылагъуэм, щIалэгъуалэм я лIыкIуэхэм.
АР-м и япэ президенту щыта Ардзинбэ Владислав и кхъащхьэри гулъытэншэ ящIыркъым а махуэм, ар къыщалъхуа Эшерэ къуажэм дащIыхьа мемориал фэеплъым удз гъэгъа Iэрамэхэр тралъхьащ.
Апсныр яхуэщыгъуащ мамыр гъащIэр зи фIыщIэхэм — Абхъазым щыщу зауэм хэкIуэда цIыху мини 3,5-мрэ къыщхьэщыжакIуэу мафIэ лыгъейм зи щхьэр хэзылъхьа щIалэ 260-мрэ.
ФIыщIэ ин пылъу ди къуэшхэм а махуэм ягу къагъэкIыж Куржы-Абхъаз зауэм Кавказ Ищхъэрэм, Урысейм и Ипщэ щIыналъэм, нэгъуэщI республикэхэм, крайхэм, областхэм щыщу хэкIуэдахэмрэ лIыгъэ зезыхьахэмрэ. 1992 гъэм шыщхьэуIум и 15-м Сосналы СулътIан зи пашэ япэ щIалэхэр ихьат зауэ къыщыхъея Абхъаз хэкум. Абы ипкъ иткIэ, 2013 гъэм шыщхьэуIум и 8-м АР-м и президенту щыта Анкваб Александр къыдигъэкIащ шыщхьэуIум и 15-р махуэшхуэу гъэувыным теухуа унафэр.
Зауэ къызэрыхъеяр зэхэзыха гъунэгъухэр, къуэшхэр, гупури щхьэзакъуэуи, бгым щхьэпрыкIри, абхъазхэм якъуэуващ. КъарукIи, цIыху бжыгъэкIи, IэщэкIи нэхъ гуащIэмащIэ лъэпкъыу къалъытэри, куржыхэр ятеуат абхъазхэм. Ауэ абыхэм ягугъакъым апхуэдиз цIыху къакъуэувэну. Къэбэрдей-Балъкъэрым, Адыгейм, Къэрэшей-Шэрджэсым, Осетие Ищхъэрэ — Аланием, Осетие Ипщэм, Шэшэным щыщ щIалэхэр, Тыркум щыпсэу ди лъэпкъэгъухэр, уеблэмэ, Приднестровьем, Урысейм и ипщэ лъэныкъуэм щыIэ жылэхэм щыщ къэзакъхэр, урысхэр кIуат абы. КъищынэмыщIауэ, Кавказ Ищхъэрэм и щIыналъэхэм пэкIухэр къыщызэрагъэпэщырт Абхъазым зауэр щагъэувыIэну къагъэуву, Урысей Федерацэм и унафэщIхэм зыхуагъазэрт. Мис ахэри сэбэпышхуэ хуэхъуащ Абхъазым и текIуэныгъэр къэблэгъэным.
МащIэкъым Апсным и щхьэхуитыныгъэм щIита уасэр — абы я щхьэр хуагъэтIылъащ, я псэр щIатащ лъэпкъым и къуэ пажэ щэ бжыгъэхэм. 1992 гъэм куржыхэм къагъэхъея зауэм и хъыбарыр дунейм щыщызэлъащIысам псом я дежкIи щапхъэ хъуат Кавказым ис лъэпкъхэм я Конфедерацэм къызэщIиIэта цIыхухэр гъуэгу зэрытехьар.
Абхъазым зэи щыгъупщэнукъым я къарур къызэщIагъэуIуэу я лъэщагъыр зыгъэбыда дзэлI хахуэхэм я цIэхэр — Къалмыкъ Юрэ, Сосналы СулътIан, Щэныбэ Мусэ, Сосламбеков Юсуп, Хъуадэ Iэдэм, нэгъуэщIхэри. А хэкулIхэм къызэщIаIэта къарум пэлъэщыфакъым лъэпкъгъэкIуэдыр зи гуращэу утыку къихьа куржыхэр.
Нобэми яхуэухыркъым жылэ Iэщэншэм танккIэ, кхъухьлъатэкIэ, топкIэ, шэкъэуэжхэмкIэ ятеуа бийм и гущIэгъуншагъыр. Апсным и цIыху мин бжыгъэхэм къатехьа лейр псалъэкIэ къыпхуэмыIуэтэжыным хуэдизщ. Ауэ абхъаз лъэпкъ хахуэм, абы и пашэ лIы щэджащэм яхузэфIэкIащ куржыхэр къащIытеуам и щхьэусыгъуэ пэжыр наIуэ къащIыну, къэралыгъуэр трахыну яужь къихьахэм, ди щIалэхэр я дэIэпыкъуэгъуу, пэщIэувэну.
1992 — 1993 гъэхэм Абхъаз Республикэм щекIуэкIа зауэм къыщхьэщыжакIуэ 2000-м нэблагъэ хэтащ, абыхэм ящыщу цIыху 51-м «Абхъазым и ЛIыхъужь» цIэ лъапIэр фIащащ, 247-м Леон и орденыр иратащ, зауэлI 623-м «Хахуагъэм папщIэ» медалыр хуагъэфэщащ. Зауэр зэрекIуэкIа махуэ 413-м щIалэщIэ 260-рэ хэкIуэдащ.
А зэхэуэ гуащIэм зэрыхэтым хуэдэурэ Абхъазым армэ зэригъэпэщащ, АР-м ЗыхъумэжыныгъэмкIэ министерствэ иухуащ, батальонхэмрэ бригадэхэмрэ я пIэ иригъэзэгъащ. Ардзинбэ Владислав и унафэм щIэту лъэпкъымрэ абы къыкъуэтхэмрэ я къалэн нэхъыщхьэм пэлъэщащ: бийр я щIыгум ирахужри, я щхьэхуитыныгъэр зэфIагъэувэжащ.
Нобэ Апсным и уIэгъэр игъэхъужащ, и щхьэхуитыныгъэр къэрал зыбжанэм къыщалъытащ. Урысей Федерацэмрэ адрей и дэIэпыкъуэгъухэмрэ я фIыщIэкIэ, Абхъазым нобэ иIэ экономикэ щытыкIэр ирегъэфIакIуэ, и лъэщагъым хегъахъуэ, шынагъуэншагъэр къызэрегъэпэщ.
НэщIэпыджэ Замирэ.
